શાંતિ ફિક્કું ફિક્કું હસી. બીજો કોઈ દિવસ હોત તો વાત જુદી હતી…. તો તો પોતે પણ ખુલ્લું ખુલ્લું હસી લેત. દોડીને કાનાના ફૂલેલી રોટલી જેવાં બંને ગાલને પોતાની બંને હથેળીઓ વચ્ચે ભીંસી દેત ને મીઠો ગુસ્સો કરીને કહેત કે : ‘તું તો કાનીયા, એવો ને એવો જ રહ્યો. બહેનના ઘરમાં આવવા માટે વળી રજા લેવાની હોય ?’ પણ આજની વાત તો સાવ જુદી છે. આજે તો…….શાંતિને છાપાના મથાળાં યાદ આવાવા માંડ્યાં… પ્લેગના દર્દીને રસ્તા વચ્ચે છોડીને ભાગી ગયેલા મુસાફરો…સુરતથી મોટાપાયે હિજરત… ધર્મશાળામાં આશરો લઈ રહેલા સુરતીઓને કાઢી મુકાયા…. સુરતથી આવેલાં દીકરી-જમાઈને મળેલો જાકારો….! પરંતુ કાનો સુરતમાં શું લાડવા લેવા ગયો હશે ?